  Виталий Пронин Удмуртиын ортче «Пельняньлэн калыккуспо нуналэз» 5-ез фестиваль. Ижысь ивор вӧлмытон удысын ужасьёс солы кутскон сётӥзы.«Известия Удмуртской Республики» газетын ужасьёс куное ӧтчазы «Удмурт дунне» газетын но Печатья но ивор вӧлмытонъя агентствоын ужасьёслэн командаоссэс, пельнянь батл ортчытӥзы, нош ваньмызлы мастер-класс возьматӥз «Известия Удмуртской Республики» газетын ужась фотокорреспондент Павел Шрамковский. Вожвылъяськон дыръя командаосысь быдэн одӥг мурт пельнянез ӝог кутыны быгатэмзэс возьматӥз но тунсыко юанъёслы валэктон сётӥз. Тросаз конкурсъёсын вормиз «Удмурт дунне» газетлэн командаез. Редактормылэн Зинаида Рябининалэн аспӧртэм рецептэзъя губиен пельняньмы тужгес ческытэз лыдъямын. Печатья но ивор вӧлмытонъя агентствоын ужасьёс аспӧртэм хинкали лэсьтэменызы паймытӥзы, «Известия Удмуртской Республики» газетын ужасьёс пельняньзэс калыклы чебер ӵектӥзы. Тужгес шаплы пельнянь кутыны быгатэ вылэм та газетысь ик Людмила Моисеева.  Валентина Емельянова  